 Uboreshaji wa kilimo na maendeleo vijijini kawaida ni mambo mawili yenye uhusiano wa karibu sana. Wengi wetu tunafahamu kuwa kilimo ni uti wa mgongo wa nchi katika kuinua uchumi wake, na waendeshaji wa shughuli za kilimo mara nyingi huwa ni watu wa vijijini. Lakini kumekuwa na tabia kwa baadhi ya maeneo kulenga upande mmoja na kusahau mwingine. Yaani msisitizo huwa unawekwa zaidi kwenye uboreshaji wa kilimo pekee huku maendeleo ya vijijini ikiwemo kuinua uchumi wa vijijini ukifumbiwa macho. Ili kuzingatia maisha ya vijijini na kilimo, hivi sasa China imekuwa ikitekeleza mkakati wake maalumu unaopewa kipaumbele zaidi ambao ni kuboresha maisha ya vijijini na kukuza sekta ya kilimo, kwani ifahamike kuwa kuboresha ufanisi wa kilimo ndio ufunguo wa kuboresha sekta ya kilimo. Katika hotuba zake nyingi rais wa China Xi Jinping amekuwa akisititiza “kuimarisha vijiji ndio mkakati mkuu wa kuendeleza kazi zinazohusiana na kilimo, maeneo ya vijijini na watu wa vijijini katika enzi mpya”. Mkakati huo umetolewa kama moja ya njia za kukuza uchumi wa kisasa. Kutokana na wingi wa watu, China mara nyingi imekuwa ikizingatia zaidi usalama wa chakula na kuweka kipaumbele kwenye maendeleo ya kilimo, kunufaisha maeneo ya vijijini, kuongeza kipato cha wakulima na kutatua tatizo la kuwalisha watu wapatao bilioni 1.4. Katika Mpango wake wa 13 wa Miaka Mitano ulioanzia (2016-2020), China imepata maendeleo makubwa katika ujenzi wa kilimo cha kisasa, na kutandika njia ya kuboresha vijiji. Kipindi hiki cha miaka mitano kiliwekwa kwa ajili ya kaunti ambazo zilikuwa maskini ili pole pole zijinasue na kuelekea kwenye uhamasishaji wa kukuza umuhimu wa vijiji. Matunda yake yameonekana baada ya China kuondoka kwenye umasikini uliokithiri. Ili kuleta matokeo ya haraka katika kuondoa umaskini, China imeendelea kuwasaidia watu wa vijijini wenye kipato cha chini na kuanzisha mfumo wa kuhakikisha maisha bora ya wakazi wa vijijini ambao wanaishi katika umaskini kutokana na magonjwa, ulemavu, uzee, udhaifu wa mwili, kupoteza uwezo wa kufanya kazi au hali mbaya ya maisha. Tunafahamu kuwa tukifanyia mageuzi vijiji kama vile kuhamasisha haki za usimamizi wa mashamba, kuendeleza ardhi kwa kiwango cha hali ya juu na kuongeza msaada wa fedha vijijini, ndipo tutafanikiwa kuboresha maisha ya vijijini. Kilimo ni sehemu muhimu ya maisha nchini China, ambapo idadi ya wakulima ni karibu nusu ya idadi ya watu wa China. Hivyo kama mahitaji ya chakula yakiongezeka duniani kama wanavyokadiria wataalamu kwamba yatakuwa mara dufu kutoka 2005 hadi 2050, kuongeza ufanisi kwenye kilimo ni jambo muhimu na la kupewa kipaumbele. Ikumbukwe kwamba kwa upande wa maendeleo ya kilimo, China sio tu imeelekeza macho yake ndani ya nchi, bali pia imekuwa ikizisaidia nchi zinazoendelea chini ya muongozo wa Ushirikiano wa Kusini na Kusini na kufanya kazi kubwa ya kuzisaidia nchi hizo kuboresha uzalishaji wa kilimo na uwezo wa kuzalisha chakula ili kufikia Malengo ya Maendeleo ya Milenia ya Umoja wa Mataifa. Nchini Tanzania sekta ya kilimo inachangia kiasi cha asilimia 20 ya bidhaa zinazosafirishwa nje ya nchi, hii ni zaidi ya asilimia 40 ya pato la taifa (GDP). Kwa Tanzania kilimo kinachukua sehemu muhimu katika kukuza uchumi na kupunguza umaskini. Mkakati wa Kukuza Uchumi na Kupunguza Umaskini (MKUKUTA) pia unalenga kukuza sekta ya kilimo hadi kufikia kiwango cha ukuaji asilimia 10 kwa mwaka. Lakini, katika sekta hii kuna vikwazo vya aina mbalimbali mathalan, pembejeo zisizotosheleza kama vile mbegu bora, mbolea na dawa za kilimo, mfumo wa kizamani wa uoteshaji mazao na ucheleweshaji wa maendeleo ya miundombinu kama vile, skimu za umwagiliaji, miundombinu ya masoko, barabara za mashambani, upelekaji wa umeme vijijini na usindikaji wa mazao. Mbali na hapo juhudi zaidi zinahitajika katika kukuza vijiji, kuimarisha ujenzi wa ikolojia na kuimarisha mageuzi vijijini. Tunafahamu kuwa Tanzania ina vijana wengi wenye vipaji mijini, wito wetu ni kwamba serikali iwahimize kujiunga na mchakato wa kukuza vijiji na kwenda vijijini kuchangia uvumbuzi na ubunifu wao pamoja na ujasiriamali. Pia kuweka kipaumbele maswala yanayowahusu zaidi wakulima na kutoa kipaumbele cha muda mrefu cha maendeleo endelevu katika kutambua umuhimu wa vijiji. Nchi ikiwa na utekelezaji mzuri wa mipango ya maendeleo kwenye sekta ya kilimo pamoja na kuboresha vijiji bila shaka itapiga hatua na kuwaondoa wanakijiji kwenye maisha ya dhiki na umasikini. Ni wakati sasa serikali mbalimbali za Afrika kutilia mkazo na kujiwekea mikakati mizuri ya kuboresha kilimo na maisha ya watu wa vijijini. CRI You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  